Die glans het heeltemal verdofNoord-Transvaal teen die WP in die 1980 Curriebekereindstryd Dit was een van die grootste hoogtepunte van die jaar wanneer Noord-Transvaal en die Westelike Provinsie die dag teen mekaar gespeel het. Naas toetsrugby was dit die belangrikste wedstryd op die Curriebeker-kalender. Ja, Transvaal en die Vrystaat se wel en weë was ook belangrik en later het Natal bygekom, maar wanneer die Ligbloues en Streeptruie teen mekaar gespeel het, het die land byna tot stilstand gekom. Dit was ŉ gegewe dat die grootste Afrikaanse Sondagkoerant in die wêreld ŉ week voor die wedstryd bladsye daaraan afgestaan het. Banieropskrifte soos “Dis Noord teen Suid”, “Bul teen Bul” en “WP se plan met Naas”, ensovoorts was oral te sien. Namate Saterdag nader gekruip het, het die dagkoerante spesiale bylaes die lig laat sien. Spelers is teen mekaar opgeweeg, daar was foto’s en berigte en uitslae van vorige wedstryde. Wat sê die kenners? Oor Gerhard Viviers se 348ste wedstryd, oor hoekom Freek Burger nie mag blaas nie, oud-spelers wat oor vorige wedstryde gesels, bus- en treinroetes, kaarte waar jy mag en kan parkeer en wat jy mag saamneem stadion toe. En o ja, ŉ berig oor die verwagte weer. Daar was die Maandag of Dinsdag altyd ŉ speler wat met verkoue of griep gesukkel het. Woensdag was hy effe beter, maar steeds in ŉ wedloop teen tyd en Donderdag het hy die jawoord gekry. Die Saterdagoggend was daar altyd ŉ groot spanfoto op die voorblad met die opskrif “Dis ons trots” of “Vat hulle Bulle”. As jy in die Kaap gewoon het, was dit die WP en bokant die Vaalriver Noord-Transvaal. Saterdag speel die Stormers teen die Bulls (die soveelste keer). Verbeel ek my of is daar skaars ŉ berig daaroor in die koerante? Wie kan die twee spanne se spelers opnoem, wie kan onthou wat die telling vroeër vanjaar was?